b"\n_START_ARTICLE_\nBrian Asawa\n_START_PARAGRAPH_\nBrian Laurence Asawa (1. lokakuuta 1966 Fullerton, Kalifornia \xe2\x80\x93 18. huhtikuuta 2016) oli yhdysvaltalainen laulaja, \xc3\xa4\xc3\xa4nialaltaan kontratenori. H\xc3\xa4n otti aluksi p\xc3\xa4\xc3\xa4aineekseen pianonsoiton Kalifornian yliopistossa, Santa Cruzissa. H\xc3\xa4n kuitenkin siirtyi laulamisen pariin ja vaihtoi opinahjon Kalifornian yliopistoon, Los Angelesiin, jossa h\xc3\xa4nt\xc3\xa4 opettivat Virginia Fox ja Kari Windingstad. Alun perin h\xc3\xa4n oli tenori, mutta siirtyi kontratenoriksi ja keskittyi t\xc3\xa4m\xc3\xa4n j\xc3\xa4lkeen p\xc3\xa4\xc3\xa4asiallisesti barokkimusiikkiin.  _NEWLINE_Asawalla oli japanilaistaustaa. H\xc3\xa4nen is\xc3\xa4ns\xc3\xa4 George oli kemisti ja \xc3\xa4itins\xc3\xa4 Fusako Yoshida kampaaja. T\xc3\xa4ti Ruth Asawa oli kuvanveist\xc3\xa4j\xc3\xa4. _NEWLINE_Vuonna 1989 Asawa aloitti maisteriopintonsa varhaisen musiikin tulkinnassa Kalifornian yliopistossa, Los Angelesissa, jossa h\xc3\xa4nen opettajanaan oli luutisti James Tyler. Jo ennen valmistumistaan, vuonna 1991, Asawa voitti ensimm\xc3\xa4isen\xc3\xa4 kontratenorina Metropolitan-oopperan National Council Auditions -kilpailun. Seuraavat kaksi vuotta h\xc3\xa4n vietti ensimm\xc3\xa4isen\xc3\xa4 kontratenorina Merolino-oopperaohjelmassa ja Adler-stipendill\xc3\xa4 opiskelemassa. Kaikkiaan h\xc3\xa4net n\xc3\xa4htiin kuudessa tuotannossa San Franciscon oopperan p\xc3\xa4\xc3\xa4n\xc3\xa4ytt\xc3\xa4m\xc3\xb6ll\xc3\xa4 vuosina 1991\xe2\x80\x932001._NEWLINE_Vuonna 1993 Asawa teki Euroopan-debyyttins\xc3\xa4 Alankomaiden oopperassa Christoph Willibald Gluckin Orfeo ed Euridicessa. T\xc3\xa4t\xc3\xa4 esiintymist\xc3\xa4 seuraasivat debyytit Santa Fen oopperassa Georg Friedrich H\xc3\xa4ndelin Xerxesiss\xc3\xa4 ja Houston Grand Operassa Benjamin Brittenin Kes\xc3\xa4y\xc3\xb6n unelmassa. 1990-luvun kuluessa Asawa p\xc3\xa4\xc3\xa4si p\xc3\xa4\xc3\xa4rooleihin muun muassa Metropolitan-oopperassa, Gran Teatre del Liceussa, Pariisin oopperassa, Sydneyn oopperassa ja Teatro dell'Opera di Romassa._NEWLINE_Konserttisolistina Asawa esiintyi muun muassa Mostly Mozart -festivaalissa ja Carnegie Hallissa. H\xc3\xa4n teki sek\xc3\xa4 soololevytyksi\xc3\xa4 ett\xc3\xa4 esiintymisi\xc3\xa4 p\xc3\xa4\xc3\xa4rooleissa monille eri levy-yhti\xc3\xb6ille. Asawa teki yhteisty\xc3\xb6t\xc3\xa4 Diana Tashin kanssa; yhdess\xc3\xa4 he tulkitsivat muiden muassa H\xc3\xa4ndelin, Claudio Monteverdin, Henry Purcellin, Felix Mendelssohnin, Franz Schubertin ja Gioacchino Rossinin t\xc3\xb6it\xc3\xa4. Asawan ohjelmistoon kuului my\xc3\xb6s nykymusiikkia, kuten Peter Maxwell Daviesin Eight Songs for a Mad King, ja h\xc3\xa4n tilasi useita teoksia itselleen muiden muassa Jake Heggielt\xc3\xa4._NEWLINE_Asawa oli homoseksuaalinen ja v\xc3\xa4itti vuonna 1998 The Advocate -lehdelle, ett\xc3\xa4 heteromiehet eiv\xc3\xa4t homomiehist\xc3\xa4 poiketen koe miellytt\xc3\xa4v\xc3\xa4ksi korkeimmassa \xc3\xa4\xc3\xa4nialassa laulamista. Asawa oli naimisissa Keith Fisherin kanssa, mutta avioliitto p\xc3\xa4\xc3\xa4ttyi eroon. Asawan kirkkokunta oli Yhdistynyt metodistikirkko. H\xc3\xa4n kuoli 49-vuotiaana maksan vajaatoimintaan oltuaan pitk\xc3\xa4\xc3\xa4n sairaana."